Amir Hadžiahmetović

**Amir Hadžiahmetović** (rođen 8. marta 1997. u Nexøu, Danska) bosanskohercegovački je profesionalni nogometaš koji igra na poziciji defanzivnog veznog igrača za engleski klub Hull City, u kojem se nalazi na posudbi iz turskog Beşiktaşa, te za reprezentaciju Bosne i Hercegovine.

Profesionalnu karijeru započeo je u sarajevskom Željezničaru, nakon čega je 2016. prešao u Konyaspor. Sedam godina kasnije potpisao je za Beşiktaş, koji ga je poslao na posudbe u Rizespor 2024, a potom u Hull City 2025. godine. Nakon što je predstavljao omladinske selekcije Bosne i Hercegovine, za seniorski tim debitovao je 2020. godine.

## Karijera 
### Željezničar 
Nogomet je počeo igrati u rodnom gradu za Nexø Boldklub, prije nego što se 2009. godine pridružio omladinskom pogonu Željezničara. U julu 2014. potpisao je svoj prvi profesionalni ugovor s klubom s Grbavice. Zvanični debi ostvario je 2. augusta iste godine protiv sarajevskog Olimpica, kada je imao 17 godina. Svoj prvi profesionalni pogodak postigao je 13. maja 2015. u pobjedi nad ekipom Mladost Velika Obarska.

### Konyaspor 
U februaru 2016. godine prešao je u turski Konyaspor uz višemilionsko obeštećenje. Zvanični debi za novi klub upisao je 10. februara u utakmici Turskog kupa protiv Beşiktaşa, dok je sedam sedmica kasnije odigrao i prvu ligašku utakmicu protiv ekipe Gençlerbirliği. Svoj prvi pogodak postigao je u novembru 2016. u pobjedi nad Gaziantepsporom. Sa Konyasporom je 2017. godine osvojio Turski kup, što je bio prvi trofej u historiji ovog kluba, a iste godine slavio je i u Superkupu. U junu 2020. odigrao je jubilarni stoti meč za klub protiv Sivasspora. Tokom svog boravka u Konyasporu ukupno je zabilježio 169 ligaških nastupa.

### Beşiktaş i posudbe 
thumb|Hadžiahmetović u dresu Beşiktaşa u oktobru 2023.
U februaru 2023. godine prešao je u Beşiktaş i potpisao ugovor do ljeta 2027. godine. Prvu takmičarsku utakmicu odigrao je 4. februara protiv Sivasspora, dok je prvijenac postigao 30. aprila u pobjedi protiv Galatasaraya. U januaru 2024. pretrpio je tešku povredu prednjih ukrštenih ligamenata zbog koje je odsustvovao s terena više od sedam mjeseci. Osvojio je Turski kup sa Beşiktaşem 2024. godine.

Nakon oporavka, u augustu 2024. poslan je na posudbu u Çaykur Rizespor, koja je prekinuta u februaru 2025. U septembru iste godine otišao je na novu posudbu u engleski Hull City do kraja sezone. U engleskom Championshipu se ubrzo izborio za mjesto standardnog prvotimca.

## Reprezentativna karijera 
Hadžiahmetović je nastupao za sve omladinske selekcije Bosne i Hercegovine. U augustu 2020. godine dobio je prvi poziv u seniorsku reprezentaciju za utakmice UEFA Lige nacija protiv Italije i Poljske. Zvanično je debitovao 4. septembra 2020. u gostujućem susretu u kojem je Bosna i Hercegovina remizirala sa Italijom.

## Nagrade i priznanja 
* **Konyaspor**
** Turski kup: 2016/17.
** Turski superkup: 2017.

* **Beşiktaş**
** Turski kup: 2023/24.
** Turski superkup: 2024.

## Reference 
## Vanjski linkovi 
* Amir Hadžiahmetović na stranici ESPN-a (jezik: engleski)

Kategorija:Rođeni 1997.
Kategorija:Živi ljudi
Kategorija:Biografija, Nexø
Kategorija:Bosanskohercegovački nogometaši
Kategorija:Bosanskohercegovački sportisti 21. vijeka
Kategorija:Nogometaši Željezničara
Kategorija:Nogometaši Konyaspora
Kategorija:Nogometaši Beşiktaşa
Kategorija:Nogometaši Çaykur Rizespora
Kategorija:Nogometaši Hull Cityja